Nordås

Nordås er et område i Ytrebygda bydel i Bergen, i tidligere Fana kommune, som omfattes av grunnkretsene Nordås og Rotvollen med til sammen 3 499 innbyggere 1. januar 2012 og et samlet areal på 1,47 km².  Nordås er omgitt av Skjold i øst, Rådal i sør og Steinsvik i vest. Kilden senter og Søråshøgda skole ligger i området. norgeskart.no

Nordås hadde til 1960-tallet mange gårder i drift, men området er nå for det meste preget av eneboliger og rekkehus.
På Nordås har det vært solgt parseller til bolighus siden 1920-30-årene, men det er særlig i 1970- og-80-tallet at området er bebygd. Folketallet i området har økt sterkt siden 1980-tallet, og strøket har fått egen barneskole, barnehager og handelssentre. Avdeling for fysikalsk medisin og rehabilitering Post 2, Nordås, tidligere Nordåstunet, ligger sentralt i området.  Ved det gamle veikrysset Nordåsveien-Fanaveien-Steinsviksveien er det 
kommet en rundkjøring. 

Det går firefeltsvei sør/nord til Bergen lufthavn, Flesland og Bergen sentrum. Bybanen går gjennom området. 

 Nordåsvatnet 
Nordås ligger ved sørenden av Nordåsvannet som er et brakkvann. Nordåsvatnet renner ut i Grimstadfjorden gjennom Nordåsstraumen https://stadnamn.kartverket.no/fakta/809800, der høydeforskjellen er liten. Det korrekte er å betegne Nordåsvannet som en poll. De fleste lokale arter sjøfisk lever her, fra laks og torsk til brisling.

Nordåselva fra Apeltunvatnet til Nordåsvatnet er grenseelv mellom gårdene Skjold og Nordås og bydelene Fana og Ytrebygda. Etter byggingen av Fritz C. Riebers veg går elven i rør under rundkjøringen i Fanavegen på Sørås, ved undergangen under motorveien og forretningsbygget Nordåsdalen 26. For øvrig renner elven fritt fra Apeltunvatnet til utløpet i Skjoldabukta. Fra Nordåsvegen til båthavnen ved Nordåsvatnet går en mindre elv, Krohntræbekken.

Det er mange som har mulighet for å ha båt her.

Historie
Gården Nordås (gnr. 121 i Bergen) var opprinnelig en del av godset til Vincens Lunge. Fra 1680 tilhørte Nordås landkommisær Hans Christophersen Hjort (1630–1691). I tiden mellom 1680-1696-1700 tilhørte eiendommen Daniel Volpmann. I 1733 kjøpte overvraker (kontrollør) Jørgen Reimers i Bergen Nordås. Han hadde stor interesse for gården og la grunnlaget for at Nordås, frem til 1836, fremsto som en slags herregård med hage og parkanlegg. Hovedhuset lå syd for Skansen med utsikt utover Nordåsvannet. Bygningen er nå revet, men det var opprinnelig trolig et enetasjes hus med halvvalm, rundt 7 meter bredt og 25 meter langt. Reimers fikk på sin tid skogen fredet, slik at den ikke skulle forsvinne til bl.a brensel. Ole Steen Rasch overtok lystgården i 1757. Sønn av Jørgen Reimers, Bastian Reimers, kjøpte eiendommen i 1765. Syv år senere overtok brødrene Wollert og Danckert Danckertsen Krohn gården. De brukte den som overnattingsted på ferden mot Stend hovedgård. Siste eier før bøndene overtok eiendommen i 1836 var konsul Michael Krohn (forretningsmann). Den ene delen av hovedhuset ble revet på slutten av 1880-tallet og den andre delen i 1930-årene. 

Gårdsdrift
I 1836 ble gården oppdelt i flere mindre bruk. 

Fra gammelt av var dette jordbruksland med tradisjonell gårdsdrift. Nordås og Sørås var opprinnelig én gård, Ås, og sammen med Skjold regnes disse som de eldste etablerte bosettingsplassene. Det er forhold som tyder på at de kan være fra folkevandringstiden (ca. 400-570 e.Kr.). 

Badestrender
Den mest populære badestranden er Breiviken, som ligger nedenfor Nordåstræet og Rotvollen. Like bortenfor holder Bergens Roklub til.

Dyreliv
Det observeres fortsatt fra tid til annen ville dyr i skogene på Nordås, blant andre rødrev, ekorn, røyskatt og mink. I Nordåsvatnet lever det både ørret, laks og andre  fisker.

Handel
Kjøpesenteret på Nordås heter Kilden Senter. I utkanten ligger et merkantilt område (Nordåsdalen) med en del servicevirksomheter og kjedebutikker. På tomten til Nordås Industrier, tidligere Nordås Bruk, ved Apeltunvannet stod første byggetrinn av kjøpesenteret Lagunen Storsenter ferdig i 1985. Nordås Bruk startet virksomheten i en løe på Nordås og var på 1970-tallet blant landets største platemøbelprodusenter. Etter at møbelfabrikken flyttet ble lokalene tatt i bruk av matvarekjeden Mekka, byggevarebutikken Rieber Bygg og Møbelsenteret på Nordås (Bohus). I dag benytter Bohus hele bygget.

 Kulturminner
Siljustøl ligger i området. 

 Referanser 

alt=|miniatyr|venstre|Strøk og boligområder i Bergen kommune

Kategori:Ytrebygda